Leo Varadkar

Leo Eric Varadkar (s. 18. tammikuuta 1979 Dublin) on irlantilainen poliitikko. Hän oli Irlannin pääministeri eli taoiseach vuosina 2017–2020 sekä uudelleen 2022–2024.. Varadkar on myös ollut puolueensa Fine Gaelin puheenjohtaja kesäkuusta 2017 maaliskuuhun 2024. Varadkarista tuli 38-vuotiaana Irlannin historian nuorin pääministeri. Varadkar ilmoitti eroavansa pääministerin tehtävästä maaliskuussa 2024
Nuoruus.
Varadkar liittyi Fine Gaelin nuorisojärjestöön lukioikäisenä. Valmistuttuaan Varadkar opiskeli lääketiedettä Dublinin Trinity Collegessa. Yliopisto-opintojensa aikana hän toimi aktiivisesti Fine Gaelin nuorisojärjestössä ja oli muun muassa Euroopan kansanpuolueen nuorisojärjestön varapuheenjohtajana. Valmistuttuaan lääketieteellisestä huhtikuussa 2003 Varadkar työskenteli lääkärinä.
Vuoden 2004 paikallisvaaleissa Varadkar valittiin valtuuston jäseneksi suurella äänimäärällä, ja sen jälkeen häntä alettiin pitää lupaavana ehdokkaana parlamenttiin. Varadkar nousikin Dáiliin vuoden 2007 vaaleissa Dublinin läntisestä vaalipiiristä.
Politiikka.
Varadkar on keskustaoikeistolaisen Fine Gael -puolueen puheenjohtaja kesäkuusta 2017 alkaen ja taoiseach 14. kesäkuuta 2017 alkaen. Hän toimi vuodesta 2011 liikenne-, matkailu- ja urheiluministerinä ja sen jälkeen sosiaali- ja terveysministerinä samassa hallituksessa.
Varadkarin valinta Fine Gaelin puheenjohtajaksi tapahtui puolue-eliitin äänin. Hänen vastaehdokkaansa ja jäsenistön kannattama oli asuntoministeri Simon Coveney. Valintansa jälkeen Varadkar valitsi Coveneyn puolueen varapuheenjohtajaksi. Irlannin oloissa Varadkaria on pidetty nuorena liberaalina uudistajana. Hän lupasi vuonna 2018 muun muassa järjestää äänestyksen abortista.
Vuonna 2020 Varadkar ilmoitti helmikuussa että Irlannissa pidetään parlamenttivaalit. Varadkarin Fine Gael puolue sijoittui lopulta vaalituloksessa sijalle 3. Fianna Fáilin ja Sinn Féinin taakse. Varadkar erosi virasta ja Micheál Martinista tuli uusi taoiseach eli pääministeri ja Varadkar nimitettiin tánaisteksi eli varapääministeriksi. Varadkar palasi vaalikauden puolivälissä 17.12.2022 hallitussopimuksen mukaisesti pääministerin tehtävään Martinin siirtyessä varapääministeriksi. Hän erosi maaliskuussa 2024 puolueen puheenjohtajan tehtävästä välittömästi ja ilmoitti myös eroavansa päministerin tehtävästä. Hänen seuraajakseen valittiin 9. huhtikuuta Simon Harris.
Yksityiselämä.
Varadkarin hinduisä Ashok Varadkar muutti silloisesta Bombaysta lääkäriksi Britanniaan 1960-luvulla. Hän tapasi sairaanhoitajana Englannin Slough’ssa työskennelleen irlantilaisen Miriam Howellin, joka oli kotoisin Dungarvanista Waterfordin kreivikunnasta. He avioituivat vuonna 1971. Perhe asui Leicesterissä, sitten Intiassa ja muutti toisen lapsen Sonian synnyttyä vuonna 1973 Dubliniin. Leo on perheen kolmesta lapsesta nuorin.
Varadkar on sosiaalisen median palvelussa X kommentoinut suhdettaan uskontoon ja katolisuuteen. Päivityksessä hän totesi: "En ole uskonnollinen. Kasvatettu katolilaiseksi. Pidän kuitenkin uskoa ja uskonnollisuutta kiehtovana". Varadkar kertoi olevansa homoseksuaali haastattelussa vuonna 2015 hieman ennen Irlannissa järjestettyä kansanäänestystä homoavioliitosta. Hänen puolisonsa on Matthew Barrett.